  Виталий Пронин 7-тӥ июле Пермь улосвылысь Коми-Пермяцкой округысь Юсьва ёросын фин-угор егитъёслы дасям «FUгорт» лагерь йылпумъяськиз. Радъяськиз со ньылетӥзэ. «FUгортэ» люкаськизы коми-пермякъёс но зырянъёс, быдэн одӥг удмурт но эрзя.Лагере вуылэм Елена Рябина верамъя, 10 нунал ӵоже фин-угоръёс тодматскизы коми-перякъёслэн культураенызы, кылынызы, вуылӥзы Пожва но Майкор каргуртъёсысь, Хохловкаысь музейёсы (берпуметӥез Лудорваймылы матын луэ: шур дурын, чебер, гурезё интыын сыло коми-пермяк, язьва, удмурт но мукет калыкъёслэн, кудъёсыз уло яке улӥзы Пермь улосвылын, юртъёссы). Радъяськизы тунсыко экскурсиос Кудымкарын: радиое, телевидение, этноцентре, редакцие.Со сяна, лагере вуылэмъёс пумиськылӥзы Пермь улосысь Коми-Пермяцкой округъя министрен Виктор Рычковен. Егитъёс сётъязы солы юанъёс, веразы ӵектонъёссэс коми-пермяк кылэз но культураез азинтонъя. Нош В. Рычков ивортӥз, кызьы мынэ дасяськон Кудымкарлэсь юбилейзэ 75 ар тырмонзэ пусъёнлы.Озьы ик фин-угор егитъёс пыриськизы уно мастер-классъёсы: коми-пермяк кылъя, коми орнаментъёсын чеберъянъёс лэсьтонъя но мукет.6-тӥ июле Кудымкарын улӥсьёс городлэсь нуналзэ пусъё. Лагерьын шутэтскисьёс та нуналлы дасязы флэш-моб - быдэстӥзы коми-пермяк кылын кырӟан.«FUгортэ» ветлэмъёс улӥзы палаткаосын, соин сэрен мылкыдъёссы пӧртэмесь: ӝытъёсы, тылскем дорын кырӟаса, шулдыр пукылӥзы, но уйлы Юсьваын кезьыт кариське. Соин егитъёс изён мешокенызы шобырскылӥзы, юзыр-кезьыр луыса, тылскем дорысь палаткаосы кошкылӥзы. Озьы ке но, доразы лагерь сярысь шуныт тодэ ваёнъёсын бертӥзы.Туспуктэмез: vk.com/fugort2013 Теги: Егитъёс Кудымкар лагерь Фин-угордунне  